Причицом до добре оралне моторике

 Драги родитељи ово је пример једне приче, можете смишљати сами, додавати,одузимати вежбе , ликове, радње. Идеја нам је да кроз један занимљив и другачији начин пробамо да провежбамо наше мишиће који су нам потребни да би могли да лепо једемо, дишемо и причамо. Убаците се у пријатне положаје, загрлите се и пођите са Петром и Марком до шумице.

Напомена: у загради се налазе вежбе које заједно покушавате да урадите. Желимо Вам лепу шетњу,ваши логопеди Јамина и Ана.

  ***Петра и Марко***

 Седећи на степеницима своје куће Марко је био помало тужан ( ***усне накривимо на доле лице мало намрштимо),*** а у руци је држао своју мацу и мазио је ***(имитирамо звук маце ономатопеја мјау,мјау)*** . Видевши то разиграна Петра дотрчала је до њега са осмехом на лицу и идејом ( ***направимо осмех отворених уста -да се виде и зуби),*** водећи своју куцу са собом (***ономатопеја куце ав,***ав,) : „Хајдемо до шумице да уживамо у шетњи, повешћемо и наше драге другаре“ , рече весело и узбуђено Петра ( осмех са отвореним уснама).

 Марко у почетку није желео да иде , али убрзо попусти и крену са својом другарицом Петром. Кад су стигли до шумице осетили су ветрић (  ***имитирамо звук ветра шшш..***), птичице су цвркутале ( ***цвију цвију цвију имититрамо звук птице).*** У даљини се чуо поток како жубори ( ***имитирамо звук шуштање воде)*** Петрина куца је весело скакутала око њих двоје (  ***имитирамо звук куце ав,ав***,).

 Петра се одједном сетила (***направимо фацијалну експресију узбуђењ***а):

„Марко имам један укусан мали џемић у џепу хајде да пробамо.“ Извукла је из своје торбице џемић, који јој је спаковала мама, и уживали су у његовом укусу***.*** Када су завршили Петра се окренула и видела како је Марку џем био свуда око усана. У даљини су се чуле пчелице ( ***имитирамо звук пчелица ззззз... стиснемо зубиће па*** ***зујимо).***

***У***плашивши се (***заокругљена уста, као за „О“, очи широм отворене),***  Петра се окрену ка Марку и рече му:

„Брзо обриши твоја уста“, додавши му марамицу***, „***Ове пчелице могу доћи до нас да поједу твој џемић!“

„ Ма не брини ја ћу их одувати ( ***надувамо образе и дувамо*** јако), као што је вук одувао прасићима кућицу! „ Петра се насмеја и заједно почеше да дувају (***надувамо образе и дувамо).***

 Петра и Марко су потом наставили да шетају. Шетајући тако угледаше једну пољану, брзо су отрчали до ње и почели да се играју разних игара имитирали су коњиће како трче ( ***имитирамо коњски кас),*** тркали се као да возе аутиће ( ***брм брм брм),*** смејали се ,мазили своје љубимце( ***ав,ав, / мјау мјау).*** Време је брзо прошло, сунце је полако почело да спушта своје капке. Марко и Петра су почели да осећају умор и полако су кренули својим кућицама. Поток ( ***клоп клоп)*** поздравио је своје другаре, птичице ( ***цвију,цвију)*** махале су из својих гнезда, ветрић ***(ш.ш,ш)*** је и даље лагано дувао и своје другаре штитио.

 Додатак: вежбе које можете додатно користити и од којих можете своје причице стварати.

**Имитирајте различите емоције,** тражите од детета да покаже како изгледа кад је:

* Љут (намрштено лице, наборано чело, а ако је јако љут – усне развучене, зуби стснути)
* Срећан (различити осмеси -затворених уста - благи осмејак; отворених уста -да се виде и зуби; јако срећан - уста шром отворена)
* Уплашен (заокругљена уста, као за „О“, очи широм отворене)
* Тужан (уста накривљена на доле, лице намрштено )

**Играјте се пред огледалом,** покажите детету задатак :

* Исплази језик доле до браде
* Исплази језик горе до носа
* Умотај језик као палачинку, са страна ка унутра
* Умотај језик на доле, заглави врх језика иза доњих зуба
* Умотај језик на горе, иза горњих зуба
* Гурај језиком образ, један па други
* Стави језик између горњих зуба и усне, гурај напоље горњу усну
* Стави језик између доњих зуба и усне, гурај напоље доњу усну
* Усне затворене, мрдај језик лево-десно, од једне до друге ивице усана
* Усне отворене, мрдај језик лево-десно, од једне до друге ивице усана
* Оближи усне у круг, па још једном али на другу страну, промени правац
* Цоктање - увлачење ваздуха, зуби стиснути, језик одмах иза зуба, врхом додирује доње зубе
* Коњски кас – пуцкетање језиком о средину тврдог непца
* Надувај образ, један па други
* Надувај оба образа, лупкај образе руком тако да полако издуваш ваздух
* Увуци образе унутра, као да их је неки мали усисивач у устима повукао, или као да си јако мршав
* Развуци усне у осмех
* Напући усне за пољубац
* Развуци усне на једну па на другу страну лица, као да се смеје само пола лица
* Грицкај горњим зубима доњу усну
* Грицкај доњим зубима горњу усну
* Пробај да загризеш језик са обе стране (леве и десне), рашири га скроз

 Уколико су Вам потребни додатни савети можете се јавити логопедима Ана Хаџић(064 8429391) и Јасмина Туфегџић (064 8429358).